Deep Impact (film)

***Deep Impact*** er en amerikansk katastrofefilm fra 1998 regissert av Mimi Leder.  

Filmen handler om en komet som er på kollisjonskurs med Jorda. Myndighetene blir informert om at menneskeheten vil utryddes ved nedslag, og de forsøker derfor å holde sannheten skjult for å unngå panikk. En iherdig kvinnelig journalist får rede på hva som er i ferd med å skje. Det gjøres forsøk på å sprenge kometen før den når jorden. Hovedrollene spilles av Téa Leoni, Robert Duvall, Morgan Freeman og Elijah Wood. Steven Spielberg var utøvende produsent. 

Filmen fikk blandet mottakelse av kritikerne, men ble en stor publikumssuksess internasjonalt. Ved siden av USA bemerket den seg med høye besøkstall i Japan.

En liknende katastrofefilm, *[[Armageddon (film)|Armageddon]]*, utkom omtrent to måneder etter *Deep Impact* i USA. *Deep Impact* regnes som mer troverdig fra et vitenskapelig synspunkt, men *Armageddon* ble en større publikumssuksess. Det kan nevnes at *Armageddon* har en langt mer actionpreget stil, mens *Deep Impact* er mer dramapreget og stillferdig.

## Handling
Unggutten Leo Beiderman oppdager ved en tilfeldighet en komet på stjernehimmelen. NASA oppdager senere at den kjempemessige kometen er på kollisjonskurs med Jorden, og om den treffer, vil all sivilisasjon utslettes. Et russisk-amerikansk romskip med atomladninger sendes derfor opp i håp om å ødelegge den. Prosjektet holdes skjult for befolkningen for å unngå panikk, men TV-journalisten Jenny Lerner, som tror hun er på sporet av en sexskandale i regjeringen, oppdager hva som er på ferde. Oppdraget med å sprenge kometen lykkes delvis, men en stor bit av den fortsetter ferden og det blir raskt klart at den vil skape enorme ødeleggelser ved nedslag. På kort tid setter amerikanske myndigheter i gang en storstilt evakueringsplan for å berge en liten utvalgt del (800&nbsp;000) av sin befolkning. De heldige trekkes ut i et nasjonalt lotteri og blir fraktet til en enorm fjellhall (en slags Noahs ark) der de skal bygge et nytt samfunn.

## Om filmen
### Popularitet og økonomi
*Deep Impact* ble en stor publikumssuksess. Den innbrakte $349,5 millioner på verdensbasis, hvorav $140,5 millioner i USA, $56,7 millioner i Japan, $19,7 i Tyskland og $1,2 millioner i Norge. Den ble den sjette mest innbringende filmen på verdensbasis i 1998 og den åttende mest innbringende i USA. 

Produksjonskostnadene er estimert til $80 millioner.

### Anmelderne
Filmen fikk blandet mottakelse av kritikerne, noe som gjenspeiles i at den har fått 45 % på Rotten Tomatoes. Den amerikanske filmanmelderen Roger Ebert gav den 2,5 av 4 stjerner, mens Leonard Maltin har gitt den 3 av 4 stjerner. 

Også de norske anmelderne gav den lunken mottakelse. *[[Aftenposten]]* og *[[Dagbladet]]* gav den terningkast to, mens *[[VG]]* gav den terningkast tre. VGs anmelder skrev: «Riktignok gisper man imponert over filmmediets muligheter pr. dato til teknisk manipulering med virkeligheten. Noe annet er menneskesinnet og menneskenaturen, som her beskrives med flodbølger av patos og sølepyttgrunn intelligens». Nettstedet CINERAMA gav den terningkast fire i 2011 og skrev: «Alt i alt blir aldri Deep Impact den eksistensielle opplevelsen som filmskaperne håpet på, den får det bare sånn halvveis til. Likevel tar jeg meg selv i å like store deler av filmen».

## Rollebesetning

* Téa Leoni : Jenny Lerner, journalisten som avdekket sannheten
* Robert Duvall : Capt. Spurgeon "Fish" Tanner, pilot på *Messiah*
* Elijah Wood : Leo Biederman, som oppdaget kometen
* Morgan Freeman : President Tom Beck
* Vanessa Redgrave : Robin Lerner, Jennys mor
* Maximilian Schell : Jason Lerner, Jennys far
* Leelee Sobieski : Sarah Hotchner.
* James Cromwell : Al Rittenhouse, 
* Ron Eldard : Dr. Oren Monash, NASA, kommandør på *Messiah*
* Alexander Baluev : Michail Tulchinsky, fra det russiske romfartsbyrået
* Jon Favreau : Dr. Gus Partenza, lege på *Messiah*
* Laura Innes : Beth Stanley
* Mary McCormack : Andrea "Andy" Baker, NASA, pilot på *Messiah*
* Richard Schiff : Don Biederman, Leos far
* Blair Underwood : Mark Simon, NASA, navigatør på *Messiah*
* Mike O'Malley : Mike Perry, Leos lærer
* Charles Martin Smith : Dr. Marcus Wolf, som oppdaget at kometen ville kollidere med jorda
* Dougray Scott : Eric Vennekor
* Kurtwood Smith : Otis Hefter, leder av oppdraget
* Denise Crosby : Vicky Hotchner, Sarah Hotchners mor
* Jason Dohring : Jason

## Filmmusikk

# "A Distant Discovery" - 3:59
# "Crucial Rendezvous" - 3:58
# "Our Best Hope" - 13:24
# "The Comet's Sunrise" - 5:05
# "A National Lottery" - 8:25
# "The Wedding" - 4:00
# "The Long Return Home" - 4:43
# "Sad News" - 3:46
#"Leo's Decision" - 3:08
# "The President's Speech" - 4:29
# "Drawing Straws" - 10:41
#"Goodbye and Godspeed" - 11:34

## Fotnoter


## Referanser


## Eksterne lenker
*